﻿ CALITATEA VIEŢII TENDINŢE RECENTE ÎN CONSTITUIREA CLASEI 1 SOCIALE MIJLOCII ÎN ROMÂNIA IOAN MĂRGINEAN n studiul de faţă, sunt analizate tendinţele recente în constituirea clasei mijlocii în România, avându-se în vedere, Î în principal, dinamica efectivelor populaţiei ocupate din grupele ocupaţionale (cod ISCO) care alimentează, în cea mai mare măsură, intrările în clasa mijlocie: activităţile corespunzătoare funcţiilor de conducere şi ale celor de execuţie, de natură nonmanuală (conducători şi funcţionari superiori; specialişti cu ocupaţii intelectuale şi ştiinţifice; tehnicieni, maiştri, şi asimilaţi, funcţionari administrativi; lucrători din servicii şi comerţ). Analiza se referă la perioada 2005–2009 şi reprezintă o continuare a celei conţinute în lucrarea „Constituirea clasei mijlocii în România” (autori Larionescu, Mărginean, Neagu, Editura Economică, 2006, proiect CNCSIS). Rezultatele demersului întreprins conduc la concluzia că, pe de o parte, a crescut substanţial numărul absolvenţilor de învăţământ superior (de la 125 mii în 2007 la 233 mii, în 2008), ceea ce ar reprezenta disponibilitatea resursei umane de a exercita activităţi de tip nonmanual, pe de altă parte însă, dacă ocuparea efectivă în aceste grupe a crescut întrucâtva, criza economică actuală afectează negativ dinamica ocupării, poate chiar mai mult în unele grupe de referinţă ale clasei mijlocii, cea mai afectată fiind aceea a patronilor şi întreprinzătorilor, care cunoaşte o diminuare de 11% în perioada 2005–2009 (de la 140 mii la 125 mii). De asemenea, concedierile şi blocarea posturilor în sistemul bugetar au drept efect o diminuare temporară a efectivelor ocupate în unele sectoare de activitate În aceste condiţii, este de aşteptat că şi în următorii ani să se înregistreze o rată relativ modestă a creşterii efectivelor în clasa mijlocie. Cuvinte-cheie: educaţie, ocupaţie, clasă mijlocie, clasă socială. CONSIDERAŢII PRELIMINARE Clasa socială mijlocie (straturile/segmentele/categoriile sociale de mijloc) se situează, aşa cum arată şi denumirea, între clasele de la baza ierarhiei sociale (ţărani/fermieri, muncitori) şi cele de la vârful acesteia (marii proprietari). Ea Adresa de contact a autorului: Ioan Mărginean, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: imargin@iccv.ro. 1 Articolul este elaborat în cadrul contractului CNCSIS nr. 886/2009. CALITATEA VIEŢII, XXII, nr. 1, 2011, p. 3–11 4 IOAN MĂRGINEAN 2 reprezintă o caracteristică fundamentală a societăţii actuale. În ţările dezvoltate economic, clasa mijlocie a devenit majoritară numeric şi este principalul actor social dinamizator al societăţii, persoanele cu acest statut se manifestă pe multiple planuri ale vieţii sociale, economice, politice, culturale etc. În definirea clasei mijlocii se porneşte de la două mari procese (Larionescu, Mărginean, Neagu, 2006). Pe de o parte, se are în vedere dobândirea, de către unele persoane, a unor proprietăţi în măsură să le asigure bunăstarea materială, vechea clasă socială mijlocie, sau mica burghezie, iar, pe de altă parte, se face referire la dobândirea unui nivel de educaţie înalt (cel puţin liceul) şi exercitarea unor funcţii de conducere sau desfăşurarea de activităţi ocupaţionale non-manuale – noua clasă socială mijlocie, sau clasa specialiştilor, a profesioniştilor. În acord cu codificarea ISCO a ocupaţiilor (utilizat şi în statistica oficială românească) în clasa specialiştilor intră, total sau parţial, în funcţie de nivelul de instrucţie, şi anume, cel puţin pregătire liceală, primele cinci categorii de ocupaţii: membrii ai corpului legislativ şi ai executivului, conducători ai administraţiei publice centrale, conducători şi funcţionari superiori din unităţi economice, sociale şi politice; specialişti cu ocupaţii intelectuale şi ştiinţifice; tehnicieni, maiştrii şi asimilaţi; funcţionari administrativi; lucrători operativi din servicii, comerţ şi asimilaţi. La aceste categorii din codurile ISCO, evident, intră şi personalul din forţele armate, care apare la categoria „alte ocupaţii”, împreună cu operatorii de instalaţii şi muncitorii necalificaţi. Adesea, însă, şi muncitorii înalt calificaţi, cu studii liceale, sunt consideraţi a face parte din clasa mijlocie. Fără a intra în detalii, mai ales că în lucrarea citată anterior s-a insistat foarte mult asupra definirii claselor sociale, în general, şi a celei mijlocii, în special, vom arăta doar că avem de-a face cu un domeniu în care se exprimă poziţii diferite, de la negarea existenţei claselor sociale la dispute privind delimitarea lor. Mai întâi, să specificăm faptul că în societatea de astăzi (postindustrială) bazată pe cunoaştere, caracteristicile claselor sociale sunt altele decât ale celor din secolul al XIX-lea şi din prima jumătate al secolului al XX-lea, ceea ce nu poate însemna că ele nu ar mai exista acum, dar şi în viitor, deoarece este pe deplin funcţional ca oamenii să desfăşoare activităţi multiple şi diferite, inclusiv în plan economic, să fie recompensaţi pe baza capacităţilor şi eforturilor individuale şi societatea să nu ajungă o masă amorfă (o turmă) de indivizi fără nici o diferenţiere individuală şi de grup. Totodată, structura de clasă alcătuieşte un spaţiu social deschis, cu interferenţe între componentele sale. În privinţa definirii clasei mijlocii, pe lângă indicatorii ocupaţie şi educaţie, mai sunt luaţi în seamă şi cei referitori la venituri, care conferă o anumită independenţă economică, dar şi la stiluri de viaţă specifice, orientări de valoare cu înalt conţinut cultural. Trebuie spus şi faptul că situaţiile concrete sunt extrem de diferite. Nici clasa mijlocie nu este un monolit, şi nici doar bidimensională (vechea şi noua clasă mijlocie), ea este una multidimensională, cu categorii diverse pe 3 TENDINŢE RECENTE ÎN CONSTITUIREA CLASEI SOCIALE MIJLOCII ÎN ROMÂNIA 5 orizontală şi cu straturi dispuse pe verticală. Această caracteristică rezultă din faptul că indicatorii de definiţie iau valori atât pe orizontală cât şi pe verticală, excepţie făcând educaţia şi veniturile, care se dispun doar pe verticală. Mai mult, diferite categorii şi straturi pot fi congruente sau incongruente. Altfel spus, persoanele dintr-o anumită categorie sau strat pot avea toate caracteristicile de definiţie ale acestora sau numai pe o parte dintre ele, cum ar fi: educaţie înaltă, ocupaţii complexe, venit modest; educaţie de rang mediu, ocupaţii mai simple, venit mare etc. În fapt, să nu se uite că avem de-a face cu elemente de natură socială şi nu administrativă. Apartenenţa la un grup social se exprimă, mai degrabă, probabilist (există o anumită probabilitate de a aparţine clasei mijlocii) şi nu avem de-a face cu o repartiţie mecanică, de încadrare statistică, de atribuire de ecusoane şi etichetări. Potrivit acestui aspect deosebit de important al unei caracteristici sociale, nu numai că nu se fac alocări mecanice, dar nu sunt îndreptăţite nici excluderile. Astfel că, de exemplu, o persoană care are cel puţin o caracteristică de bază specifică clasei mijlocii, cum ar fi ocupaţia nonmanuală, nu poate fi exclusă de la apartenenţa la clasa mijlocie, chiar dacă are un venit modest. În acest ultim caz avem de-a face cu un strat al clasei mijlocii cu venit redus. Cu atât mai mult cu cât, dacă se asociază şi instrucţia de nivel cel puţin liceal, aceasta poate contribui la conturarea unor stiluri de viaţă orientate cultural, şi în plan mai general, la manifestări sociale diversificate, şi se ating, astfel, şi alte caracteristici definitorii ale clasei mijlocii. Este, deci, pe deplin îndreptăţit să vorbim, în aceste cazuri, mai degrabă de o clasă mijlocie sărăcită, decât de dispariţia segmentului respectiv din sfera clasei mijlocii. În fapt, orice desprindere de baza ierarhiei sociale este o intrare în clasa mijlocie, într-o anumită categorie/strat al acesteia. Pe un astfel de considerent, unii fermieri sau muncitori calificaţi cu pregătire mai înaltă pot constitui straturi ale clasei mijloci. La rândul lor, şi persoanele care îşi asigură existenţa exclusiv (sau preponderent) din veniturile din proprietăţi (chirii, dobânzi, dividende etc.), în măsura în care aceste venituri conferă un grad acceptabil de confort material, ei sunt consideraţi ca aparţinând clasei mijlocii (parte a vechii clase mijlocii). Pe de altă parte, pe măsura evoluţiei societăţii, nu numai că au loc transformări şi la nivelul clasei mijlocii, unele componente putând dispărea, dar pot să apară altele noi. A. Giddens (2007) identifică grupul elitelor cosmopolite, dar şi naţionale din oraşele globale ale Europei. În România, ca şi în celelalte ţări care au avut regimuri politice comuniste, clasele sociale legate de proprietate, inclusiv vechea clasă mijlocie, au fost desfiinţate, în primii ani, prin naţionalizări şi prin transformări, cum a fost naţionalizarea menţionată deja, şi o serie de segmente din clasa specialiştilor au fost diminuate, fie prin eliminarea din posturi, fie ca emigraţie impusă. Prin măsurile adoptate după anul 1989, de revenire la proprietatea privată şi economia 6 IOAN MĂRGINEAN 4 de piaţă, au apărut şi premisele procesului de reconstituire a unei clase mijlocii legate de proprietate. Totuşi, procesul este încă foarte lent. Cât priveşte componenta specialiştilor a clasei mijlocii, aceasta înregistrează o anumită dinamică, atât prin creşterea numărului persoanelor care absolvă treptele înalte de învăţământ, cât şi prin sporirea efectivelor de persoane ocupate în activităţi specifice clasei mijlocii. În lucrarea citată anterior am ajuns la o estimare potrivit căreia, în anul 2005, aproximativ 45% din populaţia activă, respectiv 35% din populaţia ţării, făcea parte din clasa mijlocie, în timp ce în clasele de la baza ierarhiei sociale se regăseau peste 60% din populaţie, iar clasa marilor proprietari nu depăşea 5%. De altfel, şi în cercetările realizate la Institutul de Cercetare a Calităţii Vieţii, autoidentificarea cu clasa mijlocie se situează la o valoare apropiată celei arătate anterior, respectiv circa 1/3 din populaţie, în timp ce 2/3 se autoidentifică drept ţărani sau muncitori şi doar 1% consideră că aparţin clasei de sus (Mărginean, Precupeţu [coord.], 2010). De menţionat că aceste valori se menţin constante în toate cercetările efectuate în ultima perioadă (anii 2003, 2006 şi 2010). Evident că în cercetările pe eşantioane de sub 1 500 de subiecţi, deşi reprezentative la nivel naţional, nu se surprind, totuşi, extremele sociale, aşa încât la baza ierarhiei sociale se includ şi categoriile de populaţie excluse social (subclasele), oameni fără pregătire şcolară, fără loc de muncă, fără locuinţă etc. În continuare ne propunem să analizăm tendinţele recente (din ultimii patru ani) în ceea ce priveşte clasa mijlocie din România. Având în vedere timpul relativ scurt, nu urmărim să facem o nouă estimare a efectivelor acestei clase sociale, pentru că ele nu s-au putut modifica faţă de valorile deja expuse, ci să evidenţiem schimbările la nivelul surselor de alimentare ale clasei mijlocii. Mai exact, care este dinamica efectivelor ocupate în grupele principale de identificare ale clasei mijlocii, care sunt nivelurile de pregătire şcolară de la liceu în sus ale populaţiei ocupate şi numărul de absolvenţi pe aceste niveluri de pregătire şcolară. POPULAŢIA OCUPATĂ Aşa cum am menţionat anterior, criteriul principal de referinţă al apartenenţei la clasa mijlocie îl reprezintă exercitarea de funcţii de conducere sau a unor activităţi ocupaţionale nonmanuale. Datele din cercetarea AMIGO – INS indică o uşoară creştere a volumului populaţiei active şi ocupate, în intervalul 2005–2009. Astfel, creşterea la nivelul populaţiei active este de 73 mii persoane (de la 9,851 milioane persoane la 9,924 milioane persoane). La rândul său, populaţia ocupată creşte cu 96 de mii de persoane, dar creşterea numerică a 5 TENDINŢE RECENTE ÎN CONSTITUIREA CLASEI SOCIALE MIJLOCII ÎN ROMÂNIA 7 populaţiei ocupate în grupele ISCO, furnizoarele principale ale intrărilor în clasa mijlocie, înregistrează un spor de 358 mii de persoane, în timp ce la restul grupelor de ocupaţie are loc o scădere de 261 mii de persoane, în principal la grupa agricultori şi muncitori calificaţi în agricultură, silvicultură şi pescuit (Tabelul nr. 1). În mod surprinzător, deşi în grupele de ocupaţie furnizoare principale pentru clasa mijlocie se înregistrează o creştere de 11,4%, prima grupă ocupaţională cunoaşte un regres al efectivelor, şi anume de 22%. Componenta în care se înregistrează o parte însemnată a acestei reduceri se referă la patroni şi întreprinzători (deci pe seama aşa-numitei vechi clase mijlocii), cu o scădere de 11% (de la 140 mii la 125 mii), ceea ce reprezintă un sfert din reducerea de efective din întreaga grupă ocupaţională. În ceea ce priveşte creşterile din cadrul grupelor ocupaţionale care alimentează clasa mijlocie, cele mai semnificative le considerăm a fi în cazul specialiştilor. Aici creşterea este un indicator al dezvoltării economice şi sociale. Tabelul nr. 1 Evoluţia numărului populaţiei ocupate, pe grupe de ocupaţii (coduri ISCO) (mii persoane) Diferenţă 2005 2009 2009/2005 Total populaţie ocupată 9 147 9 243 + 96 1. Membrii ai corpului legislativ şi ai executivului, conducători 265 206 – 59 ai administraţiei publice centrale, conducători şi funcţionari superiori din unităţi economice, sociale şi politice. 2. Specialişti cu ocupaţii intelectuale şi ştiinţifice. 793 954 + 161 3. Tehnicieni, maiştrii şi asimilaţi. 830 864 + 34 4. Funcţionari administrativi. 392 451 + 59 5. Lucrători operativi din servicii de comerţ şi asimilaţi. 853 1 016 + 163 Total populaţie în grupele 1–5 de ocupaţie, care 3 133 3 491 + 358 alimentează clasa mijlocie. 6. Agricultori şi lucrători calificaţi în agricultură, silvicultură 2 463 2 221 – 242 şi pescuit. 7. Meşteşugari şi lucrători calificaţi în meserii de tip artizanal, 1 522 1 461 – 61 de reglare şi întreţinere a maşinilor şi instalaţiilor. 8. Alte categorii de ocupaţii: 1 070 1 079 + 9 Operatori la instalaţii şi maşini, asamblori de maşini şi echipamente, forţele armate. 9. Muncitori necalificaţi*. 957 990 + 33 Total populaţie în grupele 6–9 de ocupaţie, care alimentează 6 012 5 751 – 261 clasa mijlocie. Sursa: AMIGO – INS. * În clasificarea tip ISCO, muncitorii necalificaţi sunt introduşi la alte categorii de ocupaţii şi apoi diferenţiaţi din totalul categoriei. 8 IOAN MĂRGINEAN 6 Pe de altă parte, creşterile din cadrul grupei funcţionarilor administrativi ar putea fi considerate, la prima vedere, excesive, şi cu efect de birocratizare, dar poate fi şi cazul unei repartiţii defectuoase pe sectoare de activitate. Referitor la celelalte grupe de ocupaţii, ar fi de reţinut că, în cazul muncitorilor necalificaţi şi al agricultorilor, efectivele sunt încă foarte numeroase, raportat la populaţia ocupată a României şi la situaţia din ţările dezvoltate. NIVELUL DE PREGĂTIRE ŞCOLARĂ A POPULAŢIEI OCUPATE Pe ansamblul populaţiei ocupate, nivelul de pregătire şcolară este relativ modest şi se înregistrează diferenţieri semnificative între cei care lucrează în categoriile ISCO furnizoare de intrări în clasa mijlocie şi cei din celelalte grupuri ocupaţionale. Astfel că, în timp ce în primele categorii, peste jumătate din populaţia ocupată are studii liceale şi mai înalte, în cea de-a doua categorie de ocupaţii predomină cei cu pregătire preliceală. Tabelul nr. 2 Proporţia persoanelor cu pregătire liceală şi universitară, pe grupe de ocupaţii (cod ISCO) în anii 2005–2009 (%) 2005 2009 Populaţie ocupată Populaţie ocupată cu studii liceale şi cu studii liceale şi mai înalte mai înalte 1. Membrii ai corpului legislativ şi ai executivului, 89 88,6 conducători ai administraţiei publice centrale, conducători şi funcţionari superiori din unităţi economice, sociale şi politice. 2. Specialişti cu ocupaţii intelectuale şi ştiinţifice. 99,7 99,8 3. Tehnicieni, maiştrii şi asimilaţi. 92 94 4. Funcţionari administrativi. 75,6 87,4 5. Lucrători operativi din servicii comerţ şi asimilaţi. 57,6 58,4 6. Agricultori şi lucrători calificaţi în agricultură, silvicultură 10,7 11,5 şi pescuit. 7. Meşteşugari şi lucrători calificaţi în meserii de tip 33,8 36,8 artizanal, de reglare şi întreţinere a maşinilor şi instalaţiilor. 8. Alte categorii de ocupaţii: Operatori la instalaţii şi maşini, 42,3 47,7 asamblori de maşini şi echipamente, forţele armate. 9. Muncitori necalificaţi. 17,1 18,2 Sursa: AMIGO – INS. De reţinut faptul că valorile procentuale înregistrate în anul 2009, comparativ cu anul 2005, privind pregătirea de nivel „cel puţin liceu”, nu diferă semnificativ, cu excepţia celor de la grupa funcţionarilor administrativi, unde se produce o sporire cu 12 procente a celor cu studii liceale şi universitare. De această dată 7 TENDINŢE RECENTE ÎN CONSTITUIREA CLASEI SOCIALE MIJLOCII ÎN ROMÂNIA 9 consemnăm un fenomen pozitiv, de îmbunătăţire a pregătirii şcolare a populaţiei ocupate în administraţie, premisă a unei competenţe mai înalte. DINAMICA NUMĂRULUI DE ABSOLVENŢI CU PREGĂTIRE LICEALĂ ŞI MAI ÎNALTĂ Numărul de absolvenţi cu educaţie de nivel liceal şi universitar creşte în fiecare an în perioada analizată, cu un vârf puternic în anul 2008 pentru absolvenţii cu studii superioare. Tabelul nr. 3 Dinamica numărului de absolvenţi de liceu, învăţământ postliceal şi universitar, în perioada 2005–2008 (mii pers.) Absolvenţi 2004/2005 2005/2006 2006/2007 2007/2008 Liceu 177 185 188 218 Postliceal 18 16 13 13 Universitar 108 112 125 233 Totalul absolvenţilor învăţământului liceal, cel puţin 303 313 326 464 Sursa: Anuarul Statistic al României. Trebuie sa avem în vedere faptul că în anul 2008 sunt două promoţii de absolvenţi universitari corespunzător studiilor cu durată de 4 ani şi respectiv 3 ani (Pre-Bologna, Bologna). Ca o particularitate este de reţinut că femeile reprezentau, în anul 2008, aproape 65% din numărul absolvenţilor cu studii universitare (151 mii). Pentru viitor nu ne mai putem aştepta la o creştere substanţială a numărului de absolvenţi de liceu, atât timp cât numărul celor care termină şcoala generală s-a redus semnificativ (265 mii absolvenţi, în 2005 şi numai 208 mii, în 2008), ca urmare a diminuării numărului de copii născuţi după anul 1989 (369 mii, în 1989, 210 mii, în 2002, respectiv 222 mii în anul 2008). Cât priveşte învăţământul universitar, luând ca referinţă anul 2007, mai sunt rezerve de creştere importantă. O anumită creştere a numărului de absolvenţi de studii liceale şi universitare se mai poate realiza şi pe seama revenirii în învăţământ a celor care au părăsit sistemul înainte de a absolvi liceul sau o facultate, iar numărul acestora este încă foarte mare în România. * ** În final, dacă ne referim la şansele de sporire a efectivelor populaţiei ocupate şi a creşterii numerice a clasei mijlocii în România în perioada imediat următoare, acestea sunt, deocamdată, deosebit de reduse. Actuala criză economică conduce la 10 IOAN MĂRGINEAN 8 restrângerea afacerilor şi diminuarea numărului locurilor de muncă din economie, iar la aceste efecte structurale se adaugă deciziile de reducere a numărului de locuri de muncă în sistemul bugetar. Pentru anul 2008, anterior crizei, rata de ocupare în România era, conform Eurostat, de numai 59% (a treia valoare de la sfârşitul listei ţărilor Europene), doar Malta şi Ungaria aveau valori mai mici ale ratei de ocupare (55,2% şi 56,7%), iar în ţara din fruntea listei, rata ocupării era de 78% (Danemarca), opt ţări având valori de cel puţin 70%. În acelaşi timp şi emigraţia specialiştilor mai poate contribui la reducerea de efective în cadrul unor grupe de ocupaţii ale clasei mijloci. Constatăm că în România, ţară cu resurse materiale relativ modeste, se pregătesc specialişti, inclusiv cu suport din partea statului, care, ulterior, îşi găsesc locuri de muncă în ţările dezvoltate (aşa-numitul brain drain, cu o formă aparte, dacă ne referim la emigrarea în ţările UE), acestea nu investesc destul în învăţământ pe măsura nevoilor lor, inclusiv pentru perfecţionare profesională, sau nu sunt suficienţi amatori doritori de a se pregăti în specialităţi complexe, cum ar fi medicină, IT etc., dar oferă salarii atractive, mult superioare celor din ţara noastră. Este, deci, de aşteptat ca dinamica creşterii efectivelor clasei mijlocii în România să se menţină la un nivel relativ scăzut în perioada imediat următoare, deşi există atât resurse umane, cât şi un mare ecart de recuperat, în comparaţie cu ţările dezvoltate, în privinţa creşterii ratei de ocupare. BIBLIOGRAFIE 1. Giddens, A., Europa în epoca globală, Bucureşti, Editura „Ziua”, 2007. 2. Larionescu, M., Mărginean, I., Neagu G., Constituirea clasei mijlocii în România, Bucureşti, Editura Economică, 2006, 2007. 3. Mărginean, I., Bălaşa, A. (coord.), Calitatea vieţii în România, Bucureşti, Editura Expert, 2002, 2005. 4. Mărginean, I., Precupeţu, I. (coord.), Dezvoltare durabilă şi calitatea vieţii, Bucureşti, Editura Expert, 2008. 5. Mărginean, I., Precupeţu, I. (coord.), Calitatea vieţii în România 2010, Bucureşti, Editura Expert, 2010. 6. *** Anchetă integrată în gospodării (AMIGO), Bucureşti, INS, 2010. 7. *** Anuarul Statistic al României, Bucureşti, INS, 2009. n this paper, recent trends in the formation of middle class are analysed by taking into consideration the dynamics of the I number of employees in all occupational groups (ISCO codes) that stimulates middle class development. These are nonmanual occupations (management, professionals, public servants, supervisors, occupations in services and commerce). The analysis refers to 2005–2009, and is a follow-up of the one included in the volume “Formation of middle class in Romania” (authors Larionescu, Mărginean, Neagu, Editura Economică, 2006, CNCSIS funding). 9 TENDINŢE RECENTE ÎN CONSTITUIREA CLASEI SOCIALE MIJLOCII ÎN ROMÂNIA 11 The research results show that the number of high education graduates increased (from 125 000 in 2007 to 233 000 in 2008), suggesting, on the one hand the availability of human resources to get involved in nonmanual activities. On the other hand, even if the activity rate of this category grew to a certain extent, the current economic crisis affects negatively the dynamics of employment, even more in some key-groups of middle class, like business owners and entrepreneurs. This group decreased 11% in 2005–2009, from 140,000 to 125,000. In the same time, the layoffs and the closing of hiring in the public sector determined a diminishing of employment rates in some sectors of the economy. In the following years it is expected the growth of middle class to be modest. Keywords: education, occupation, middle class, social class. Primit: 18. 10. 2010 Acceptat: 22. 12. 2010 Redactor: Iuliana Precupeţu